Margrethe Vestager (RV), 2010-05-07:
Det er jo det, vi tager stilling til i disse år.
Forudsætningen for at kunne bo et sted er jo, at man er i en vis nærhed af sit arbejde, at der er uddannelsesmuligheder for børn og for en selv som voksen, at der kan købes ind, at man kan komme fra A til B, og at der er adgang til grundlæggende offentlig service, f.eks. praktiserende læge og mulighed for at få akut hjælp – den type ting, som jeg tror vi alle sammen regner for selvfølgeligheder.
Derfor er Det Radikale Venstre optaget af rammerne for vækst.
Når tusindvis af private arbejdspladser nedlægges, er svaret ikke, at et par hundrede statslige arbejdspladser kan blive placeret her i stedet for.
Det er altså udtryk for en eller anden form for maoistisk planlægningstænkning i stedet for at forfølge mulighederne for vækst.
Mulighederne for vækst kan man give et politisk bidrag, og jeg synes, at nogle af de positive takter, der har været i debatten i dag, har været viljen til at anerkende de kræfter, der er, det ønske om vækst, der er, og den styrke, der ligger i landets mange kommuner.
Vi hører igen og igen og igen, at det ikke kan gøres.
Vi ønsker, at der oprettes en fond for erhverv i yderområderne.
Man kan f.eks. skyde ½ mia. kr. i fonden, og staten kan her kautionere for små og mellemstore virksomheder, hvis de har særlig svært ved at skaffe finansiering eller kaution hos projekter fra bankerne.
Som en anden form for bidrag til erhvervsudvikling kan vi sikre en effektiv brandingstrategi, der bygger på nogle af de ting, som vi kan.
Hvis jeg skal give et enkelt og konkret eksempel, kunne det f.eks. være cykelturisme.
Jeg tror, det er Dansk Cyklist Forbund, der har vurderet, at hvis vi fordobler cykelturismen i Danmark, vil det øge omsætningen med 3,6 mia. kr. og give i omegnen af 6.000 arbejdspladser.
Pointen er at dyrke det, der er særligt for os, og at give folk en grund til at komme hertil.
Når det handler om erhverv, kan vi også afsætte midler til at udvikle det økologiske landbrug.
Verdens bedste restaurant ligger i Danmark, den har skabt sit navn ved at genopfinde det nordiske køkken, og på samme måde bør det være muligt at markedsføre danske råvarer i Danmark og resten af verden.
De gode historier står jo allerede i kø, f.eks. Refsvindinge Ale over Valsølillejuice til Aarstiderne.
Uddannelse er en forudsætning; det gælder uanset om det er folkeskole eller videregående uddannelse, og det er vigtigt, at vi igen få set på den måde, taxametersystemet fungerer på.
Det gælder jo især, når det er lærere, sygeplejersker og pædagoger, altså alle de mennesker, der sørger for, at det, som er en del af fundamentet for bosætning, er til stede.
Jeg vil nævne, at infrastrukturen har brug for øgede trafikinvesteringer, også når det drejer sig om at få vores jernbaner elektrificerede, og det bør gøres med en kort tidshorisont.
Vi må også se på, hvad det egentlig er, der gør, at så mange busruter lukkes i øjeblikket; om det kun er på grund af manglende penge, eller om det også skyldes den lidt underlige konstruktion, som blev gennemført med strukturreformen.
En anden del af infrastrukturen er bredbåndsløsninger.
Det drejer sig om at sørge for, at de 20 pct., som Højhastighedskommissionen ikke kunne finde ud at få bredbånd ud til, faktisk også får det, for det er der rigtig meget erhvervsudvikling i.
Vi foreslår, at der laves et udbud, så vi også kan få bredbåndet ud til de sidste 20 pct.
Det er der erhverv i, og det er der muligheder i.
Hvis man ser på sundheden, har flere ordførere allerede været inde på, hvor afgørende en ting den er, og derfor er der nødt til at blive gjort noget, fordi lægemangelen er stærkt truende i en række regioner.
Det er ikke acceptabelt, at man ikke kan blive tilknyttet en praktiserende læge.
Jeg tror, det er vigtigt at afsætte midler til at støtte regionernes forsøg med sundhedshuse.
Det, at man kan komme et sted, hvor der både er apotek, praktiserende speciallæger, praktiserende læger, genoptræning og kommunens sundhedstilbud i øvrigt og selvfølgelig den akutklinik, som man må forvente, behandlersygeplejersker, lægebil, anden præhospital indsats eller det at kunne få taget et røntgenbillede, gør tingene enkle for den enkelte og er også en bedre udnyttelse af ressourcerne.
Der er med andre ord meget at gøre for at sikre, at vores land er til at bo i.
Jeg anerkender gerne nogle af de ting, som står i den regionalpolitiske redegørelse, men jeg synes ikke, den er særlig fremadrettet eller særlig idérig, når det handler om rent faktisk at sikre vækst i hele landet.
Det er de grundlæggende ting, vi diskuterer: kapital, markedsføring, udnyttelse af de styrker, der er, men vi skal også sørge for, at det grundlæggende, altså sundhed, uddannelse og transport, er tilgængeligt.
Jeg har givet nogle eksempler på de radikale ideer til løsningsforslag, og vi deltager meget gerne i alle drøftelser om vækst i hele Danmark.